Balabanovo

Balabanovo () om Venäman lidn da lidnankund Kalugan agjan pohjoižpäivnouzmas. Se om Borovskan rajonan kaikiš suremb lidn koumespäi, Obninskan pohjoine ezilidn.
Istorii.
Eländpunkt mainitase ezmäižen kerdan vl 1584 vai vl 1613 kuti "Bolobonovo"-külä i sen lähine "Jerohino"-külä. Šingotaškanzihe raudten sauvondan jäl'ghe vll 1896−1898. Kätihe lidnanvuiččeks žiloks vl 1935. Toižen mail'man sodan aigan lidn oli okkupiruidud nacistoil (21. reduku 1941 — 28. tal'vku 1941). Vn 1972 kezakun 12. päiväspäi om lidnan statusanke. "Balabanovo-1"-sodalidnut mülüb lidnha vn 2007 kezakuspäi.
Balabanovo šingotase sauvondmaterialiden pästandal (keramine apakut; «Plitspičprom:an» (enččel virifabrik) puižed apakod, pilindmaterialad, brus da pertid sišpäi; «Ruukki»-kompanijan metalližkonstrukcijad), bumagpakuitesen tegimel («Stora Enso»), sömtegimištol (maidtegim, leibtegesed), suksiden fabrikal. Punümbriradajan tegimišton tedoinstitut radab. Läz kümned sodapalakundad seištas lidnas ümbri.
Geografijan andmused.
Lidn sijadase rajonan päivnouzmaiženno röunanno, 160 m ü.m.t. keskmäižel korktusel. Istj-jogen oiged rand ( 56 km pitte, Okan hurapol'ne bassein) om lidnan pohjoižröunaks.
Matkad Moskvan agjhasai om kahesa kilometrad pohjoižhe i pohjoižpäivnouzmha orhal. Matkad Kalughasai om seičemekümne ühesa kilometrad suvhe orhal, 87 km avtotel vai raudtel. Lähembaižed lidnad oma Borovsk-rajonankeskuz ühesas kilometras päivlaskmha orhal vai 12 km avtotedme, Jermolino koumes kilometras päivlaskmha orhal vai kudes kilometras avtotedme, i Obninsk vides kilometras suvhe orhal vai teidme.
"Balabanovo"-raudtestancii radab lidnan keskuses vspäi 1899 «Moskv — Bränsk»-keskustal. «Moskv — Bränsk»-avtote (M3-trass) läbitab lidnan päivnouzmašt palad, Sur' Moskvan avtorengaz (A-108) ristikoičeb lidnan päivnouzmaspäi päivlaskmha.
Tobmuz.
Balabanovo om lidnankundan üks'jäižeks eländpunktaks. Lidnankundan pind — 17,85 km², sidä kesken pertišt otab läz kümned nellikkilometrad.
Lidnankundan tobmuden pämez' om sen Duman ezimez'. Edeline lidnan pämez' om Sergei Sudakov, radoi vn 2019 redukuhusai. Lidnan Administracijan pämez' om Sergei Galkin vn 2018 redukuspäi. Edeline Administracijan pämez' om Väčeslav Parfenov (semendku 2016 — reduku 2018).
Eläjad.
Vl 1939 žilon ristitišt oli 2 632 eläjad. Kaik 25 752 eläjad oli lidnas vl 2017. Kaikiš suremb lidnan ristitišt om nügüd' i oli 25..26 tuhad eläjid vll 2010−2020 (26 337 rist. vn 2010 Venäman rahvahanlugemižen mödhe, 29 029 rist. vl 2021), rajonan kaks' videndest.
Rahvahad (ozutadud rahvahudenke vl 2010): venälaižed — 88,3 %, ukrainalaižed — 2,9 %, uzbekad — 1,8 %, armenijalaižed — 1,2 %, totarlaižed — 1,0 %, toižed rahvahad — 4,8 %.
Ortodoksižen hristanuskondan kaks' jumalanpertid oma saudud lidnas: ph. Joann Kronštadtalaižen (1994) i puine Jumalanmaman «Arvokahašti olda»-jumalaižen (letihe vll 2015−2016).
Openduz.
Lapsiden opendusen aluzkundad oma seičeme nimitadud i nomeruidud päivkodid (nomer 6, 7, 9..11, 13, 14), nell' keskškolad (nomer 1..4), sädamižen šingotesen keskuz, čomamahtoiden škol, fizkul'turan da sportan keskuz.
Professionaližen opendusen aluzkundad oma privatine Nügüd'aigaine gumanitarine kolledž i Moskvan pedagogižen valdkundaližen universitetan filial.